RAPPORT FRA KOMMISSIONEN TIL EUROPA-PARLAMENTET OG RÅDET

om Kommissionens udøvelse af den beføjelse til at vedtage delegerede retsakter, der er tillagt den ved Europa-Parlamentets og Rådets forordning (EU) nr. 70/2012 af 18. januar 2012 om statistisk registrering af vejgodstrafikken

1.Indledning

Ved artikel 3, stk. 4 , i Europa-Parlamentets og Rådets forordning (EU) nr. 70/2012 tillægges Kommissionen beføjelse til om nødvendigt at vedtage delegerede retsakter i overensstemmelse med artikel 8 med henblik på at:

-ajourføre del 1 i bilag I udelukkende for at tage hensyn til den økonomiske og tekniske udvikling, bortset fra eventuelle ændringer af den frivillige karakter af de krævede oplysninger

-tilpasse bilag II-VII for at tage hensyn til den økonomiske og tekniske udvikling.

I henhold til artikel 3, stk. 4, i samme forordning skal Kommissionen ved udøvelsen af disse beføjelser sikre, at de delegerede retsakter, der vedtages, ikke pålægger medlemsstaterne eller respondenterne væsentlige yderligere administrative byrder.

2.Retsgrundlag

I henhold til artikel 8, stk. 2, i forordning (EU) 70/2012 tillægges Kommissionen beføjelse til at vedtage delegerede retsakter, jf. artikel 3, stk. 4, for en periode på fem år fra den 23. februar 2012. Delegationen af beføjelser forlænges stiltiende for perioder af fem års varighed, medmindre Europa-Parlamentet eller Rådet modsætter sig en sådan forlængelse.

Kommissionen udarbejder en rapport vedrørende delegationen af beføjelser senest ni måneder inden udløbet af femårsperioden.

Kommissionen fremlagde sin første rapport i 2016. Delegationen af beføjelser blev automatisk forlænget yderligere 5 år fra februar 2017 til februar 2022, da hverken Parlamentet eller Rådet tilbagekaldte den i henhold til artikel 8, stk. 3.

Med denne rapport opfylder Kommissionens sin forpligtelse til at udarbejde endnu en rapport om udøvelsen af dens beføjelser til at vedtage delegerede retsakter.

3.Udøvelse af de delegerede beføjelser

Kommissionen har endnu ikke udøvet de beføjelser til at vedtage delegerede retsakter, der er tillagt den ved forordning (EU) nr. 70/2012.

Kommissionen drøfter regelmæssigt mulige forbedringer af statistikkerne over vejgodstransport med medlemsstaterne i forbindelse med den tekniske udvikling og nye økonomiske, miljømæssige og samfundsmæssige krav. Kommissionen overvejer sammen med ekspertgruppen vedrørende statistikker over vejgodstransport og koordinationsgruppen vedrørende transportstatistik at lave forbedringer af statistikker over vejgodstransport, samtidig med at der tages hensyn til potentielle omkostninger og byrder for lande og respondenter.

Statistiske behov i forbindelse med strategien for bæredygtig og intelligent mobilitet og de politiske initiativer, der er fastsat i Kommissionens meddelelse om den europæiske grønne pagt kan kræve, at Kommissionen vedtager delegerede retsakter for at tilpasse ovennævnte bilag til forordning (EU) nr. 70/2012 til den økonomiske og tekniske udvikling og forbedre overvågningen af politiske målsætninger og tendenser.

4.Konklusioner

Kommissionen har endnu ikke udøvet sine beføjelser til at vedtage delegerede retsakter i henhold til forordning (EU) nr. 70/2012.

Kommissionen vurderer, at den fortsat bør have disse delegerede beføjelser, da den kan få brug for at vedtage delegerede retsakter i fremtiden med henblik på at støtte udviklingerne i statistik over vejgodstransport.